Sammen er vi stærkest. Sådan lyder budskabet for etableringen af et nyt center for kunstig intelligens på Aalborg Universitet (AAU). Tanken med det nye center er, at der kan opnås optimale resultater med samarbejde på tværs af samtlige fem fakulteter, som alle arbejder med AI ud fra vidt forskellige fagligheder. Og det officielle startskud til ”AI for the People-centre” har netop lydt. − Der er et stort fokus lige nu på kunstig intelligens i samfundet, og det bliver kun større. Rent politisk arbejder Margrethe Vestager i EU for kunstig intelligens med mennesket i fokus. Verdens første AI-ambassadør Casper Klynge er udpeget. Eksempelvis Innovationsfonden afsætter mange fondsmidler til kunstig intelligens, lyder det fra AAU Innovationsdirektør Dorte Stigaard. I forbindelse med åbningen af det nye center for kunstig intelligens på Aalborg Universitet blev der kastet lys over det tværfaglige potentiale inden for kunstig intelligens, idet flere forskellige fagområder var repræsenteret og talte om emnet ud fra henholdsvis et sundheds-, et samfunds- og et virksomhedsperspektiv. Lige nu er Aalborg Universitet i gang med at forske inden for bl.a. etiske dilemmaer i brugen af kunstig intelligens og kræftforskning med hjælp fra kunstig intelligens.

Referat:
Tidens store fokus på kunstig intelligens har ført til etablering af et nyt center på Aalborg Universitet. Centret, der går under navnet ”AI for the People” skal sikre, at alle universitetets kompetencer kommer i spil gennem samarbejde, sparring og netværk på tværs af hele AAU